Zebín

Zebín je prírodná pamiatka a zároveň výrazný kuželovitý neovulkanický vrch () vytvorený z komínovej brekcie, vypreparovanej z kriedových slieňovcov. Táto čadičová kopa sa nachádza v Jičínskej kotline asi pol kilometra od Valdíc a približne 2 km severovýchodne od Jičína (na jeho katastrálnom území). Na jeho vrchole stojí baroková stavba teraz ekumenickej kaplnky svätej Márie Magdalény z roku 1700.
Dôvod vyhlásenia.
Vo vyhláške ONV v Jičíne z roku 1980 je ako dôvod zaradenia Zebína medzi chránené prírodné výtvory uvedená ochrana čadičovej dominanty s výskytom teplomilných rastlín. V neskoršej vyhláške z roku 1999 je účel vyhlásenia prírodnej pamiatky špecifikovaný v zmysle ochrany čadičovej kopy s uzavretými blokmi porcelanitu so zvyškom pôvodného lesného spoločenstva s výskytom brestu.
Geológia.
Zebín je erózny relikt tufového kužeľa, ktorý vznikol freatomagmatickou erupciou pri kontakte vystupujúcej magmy s povrchom vodou. Pyroklasty sú preniknuté žilou kompaktného bazanitu s hojnými xenolitmi pľášťa.
Rozsiahly kriedový podstavec je na severnom svahu porušený zosuvmi. Na príkrych svahoch porastených trávnou vegetáciou sú miestami malé vulkanitové skalky a odkryvy Na západnom svahu je opustený kameňolom. Vrch je nezalesnený.
Geomorfologické zaradenie.
zebín geomorfologicky spadá do celku Jičínská pahorkatina, podcelku Turnovská pahorkatina, okrsku Jičínská kotlina a podokrsku Úlibická tabule, konkrétne do jej Zebínskej časti.
Flóra.
Svahy vrchu boli pôvodne pokryté rastlinami a drevinami typickými pre dubovo-hrabové lesy lipové. Hospodárska činnosť tu zapríčinila rozvoj suchých a polostepných porastov. Hospodárenie bolo ukončené približne okolo roku 1970, následkom čoho svahy zarastajú hlohom, ostružinami a ružami. V posledných rokoch zažíva Zebín inváziu agátom a planými čerešňami. Tieto agresívne dreviny teraz vytláčajú pôvodný brest horský. Na obnažených skalkách vrcholu rastie typická flóra: hadinec obyčajný ("Echium vulgare"), rozchodník prudký ("Sedum acre"), rozchodník šesťradový ("Sedum sexangulare"), slezinník červený ("Asplenium trichomanes"), tarica kališnatá ("Alyssum alyssoides"), nátržník Tabernamontanov ("Potentilla verna", syn. "P. tabernaemontani") a stoklas strechový ("Bromus tectorum"). V oblasti bolo nájdených 188 druhov vyšších rastlín, z ktorých sa tri druhy nachádzajú v Červenom zozname IUCN. Väčšia časť svahov je porastená starými čerešňami a ojedinelými orechmi. Medzi trávami prevláda mrvica peristá ("Brachypodium pinnatum"). Rastú tu kvety ježibaba guľatohlavá ("Echinops sphaerocephalus"), šalvia lúčna ("Salvia pratensis"), ďatelina roľná ("Trifolium arvense"), divozel veľkokvetý ("Verbascum densiflorum"), fialka lesná ("Viola reichenbachiana"), krasovlas bezbyľový ("Carlina acaulis"), pichliač bezbyľový ("Cirsium acaulon"), oman britský ("Inula britannica") a ometlina ihlanovitá ("Koeleria pyramidata").
Fauna.
Na Zebíne bolo pozorovaných 47 druhov stavovcov. Jašterica krátkohlavá ("Lacerta agilis") je jedinýcm tu žijúcim plazom. V oblasti žije 43 druhov vtákov, z ktorých niektoré tu aj hniezdia. Medzi vzácnejšie patria pŕhľaviar červenkastý ("Saxicola rubetra"), svrčiak riečny ("Locustella fluviatilis"), svrčiak zelenkavý ("Locustella naevia"), trasochvost biely ("Motacilla alba"), trasochvost žltý ("Motacilla flava"), jarabica poľná ("Perdix perdix"), penica popolavá ("Sylvia curruca"), sokol myšiar ("Falco tinnunculus"), sova obyčajná ("Strix aluco") a strakoš obyčajný ("Lanius collurio"). V roku 1942 tu bol videný druh vzácneho teplomilného mravca "Tapinoma erraticum". Na jar tu možno vidieť chlpačku veľkú ("Bombylius major") a vidlochvosta feniklového ("Papilio machaon").
História.
Na vrcholku Zebína bola postavená okolo roku 1700 baroková Kaplnka svätej Márie Magdalény a na južnom úpätí kopca stojí ranný barokový bezvežový kostol Všetkých svätých s drevenou zvonicou a prihľahlým cintorínom ako pozostatok po zaniknutej dedine Zebín.
Prístup.
Najbližšia dostupnosť automobilom je do jičínskej miestnej časti Sedličky (v blízkosti je zastávka železničnej trate Hradec Králové – Turnov) a Valdíc. Z Valdíc vedie modrá turistická značka cez južné úpätie Zebína (okolo kostola Všetkých svätých) ďalej na Jičín.